alexandrainst/scandi-wiki huggingface dataset:
Þingvallakirkja

Þingvallakirkja er kirkja í þjóðgarðinum á Þingvöllum og tilheyrir hún Þingvallaprestakalli í Árnesprófastsdæmi. Núverandi kirkjubygging var reist árið 1858 og vígð á jóladag árið 1859.

Talið er að fyrsta kirkjan á Þingvöllum hafi verið reist árið 1017 af Bjarnharði biskupi Vilráðssyni hinum bókvísa en hann mun hafa komið með kirkjuvið frá Ólafi konungi Haraldssyni í Noregi.

Núverandi kirkjubygging 
Séra Símon Beck lét reisa núverandi kirkju árið 1858. Kirkjuturninn var reistur árið 1907 og í honum hanga þrjár klukkur, ein forn, önnur frá árinu 1697 sem vígð var af Jóni Vídalín biskup, og sú þriðja en jafnframt sú stærsta er hin svokallaða Íslandsklukka frá 17. júní 1944. Prédikunarstóll kirkjunnar er frá 1683, skírnarfonturinn er verk Guðmanns Ólafssonar, bónda á Skálabrekku og var gjöf frá Kvenfélagi Þingvallahrepps. Ófeigur Jónsson, bóndi í Heiðarbæ málaði altaristöfluna árið 1834. Taflan var síðar keypt af bresku listakonunni Disney Leith árið 1899 sem gaf hana kirkju sinni á Wight-eyju í Ermasundi. Altaristaflan komst aftur í eigu Þingvallakirkju og var endurvígð árið 1974. Árið 1896 eignaðist kirkjan altaristöflu eftir danska málarann Anker Lund og hanga nú báðar töflurnar uppi í kirkjunni.

Árið 1928 var prestbústaður reistur við hlið Þingvallakirkju. Frá 1958-2000 var sóknarprestur Þingvallakirkju jafnframt þjóðgarðsvörður á Þingvöllum.

Tilvísanir 
Kirkjur á Íslandi
Þingvellir
Alternativet

Alternativet (íslenska: Valkosturinn) er danskur stjórnmálaflokkur sem stofnaður var árið 2013. Flokkurinn hafnar að mestu hefðbundinni skiptingu stjórnmála í hægri og vinstri en leggur áherslu á umhverfismál og kröfuna um bætta stjórnmálamenningu. Alternativet náði góðum árangri í sínum fyrstu þingkosningum en síðan tók að halla undan fæti, m.a. vegna innanflokksátaka. Flokkurinn hefur listabókstafinn Å.

Söguágrip
Uffe Elbæk, fyrrum menningarmálaráðherra Danmerkur sagði skilið við Radikale venstre árið 2013 og stofnaði Alternativet. Markmiðið var að stofna hreyfingu sem gæti beitt sér fyrir róttækum aðgerðum á sviði umhverfismála, einkum loftslagsmála. Elbæk og félagar töldu líka að hefðbundnir stjórnmálaflokkar svöruðu ekki kalli tímans. Þess í stað var ætlun þeirra að bylta stjórnmálamenningunni og nýta leiðir á borð við samfélagsmiðla til að móta stefnuskrá.

Flokkurinn hefur frá upphafi lagt áherslu á frumlegar lausnir við rekstur samfélagsins, til dæmis með upptöku borgaralauna, róttækri styttingu vinnuvikunnar og hugmyndum um að afleggja tekjuskatt en skattleggja þess í stað fjármagnsflutninga. Í sínum fyrstu kosningum árið 2015 hlaut flokkurinn 4,8% sem gaf níu þingmenn og taldist einn af ótvíræðum sigurvegurum kosninganna. Sveitarstjórnarkosningar tveimur árum síðar skiluðu flokknum sömuleiðis góðri niðurstöðu, tuttugu sveitarstjórnarfulltrúum, þar af borgarstjóra í Fanø og fagborgarstjóra í Kaupmannahöfn.

Ekki tókst að fylgja eftir þessari góðu byrjun í þingkosningunum 2019. Flokkurinn missti fjögur af níu þingsætum sínum og skömmu síðar lýsti Elbæk því yfir að hann hyggðist láta af formennsku. Mikil átök urðu um formannsembættið sem lauk með því að Josephine Fock, fyrrum þingmaður flokksins sem horfið hafði til annarra starfa, var kjörin formaður. Í deilunum sem á eftir fylgdu sögðu fjórir af fimm fulltrúum sig úr þingflokknum og á árinu 2020 stóð Uffe Elbæk að stofnun nýs flokks, Frie Grønne.

Í febrúar 2021 tók Franciska Rosenkilde borgarstjóri menningarmála í Kaupmannahöfn við formennsku í Alternativet.

Tilvísanir

Danskir stjórnmálaflokkar
Dacrydium araucarioides

Dacrydium araucarioides er sígrænt tré (um 3 til 6m hátt) frá Nýju-Kaledóníu.

Tilvísanir 

Gagnviðarætt
Dacrydium balansae

Dacrydium balansae er sígrænt tré (um 4 til 12m hátt) frá Nýju-Kaledóníu.

Tilvísanir 

Gagnviðarætt
Dacrydium beccarii

Dacrydium beccarii er sígrænt tré (um 1 til 20m hátt) sem vex í Indónesíu, Malasíu, Papúa Nýja-Gínea, Filippseyjum, og Salómonseyjum.

Tilvísanir 

Gagnviðarætt
Carl Christoffer Georg Andræ

Carl Christoffer Georg Andræ (14. október 1812 – 2. febrúar 1893) var danskur herforingi, stærðfræðingur og stjórnmálamaður sem var forsætisráðherra Danmerkur á árunum 1856-57. Sem stærðfræðingur var hann höfundur kosningakerfis sem við hann er kennt og var um langt árabil notað í Danmörku.

Ævi og störf
C.C.G. Andræ var sonur yfirmanns í danska hernum sem lést þegar pilturinn var á öðru aldursári. Hinn ungi Andræ ákvað að fylgja í fótspor föðursins og fékk skjótan framgang innan hersins. Í náminu komu í ljós miklir stærðfræðihæfileikar og var Andræ m.a. sendur til Parísar til að nema meiri stærðfræði. Hann þokaðist sífellt ofar í virðingaröð hersins, en sinnti jafnframt kennslu í háskóla hersins.

Stjórnmálaafskipti Andræ hófust árið 1848 þegar hann varð konungsskipaður fulltrúi á stjórnlagaþingi sem vann að því að semja stjórnarskrá Danmerkur. Tillögur stjórnvalda gengu út á að skipta þinginu upp í tvær deildir, þar sem efnamönnum væru í raun tryggð völdin í efri deildinni. Frjálslyndari öfl kölluðu eftir þingi í einni deild sem byggðist á lýðræðislegri sjónarmiðum. Andræ freistaði þess að miðla málum og talaði fyrir útfærslu í einni deild þar sem hagsmunir íhaldsmanna væru þó tryggðir. Sú hugmynd skilaði litlum árangri en varð þó til að vekja athygli á Andræ í ýmsum kreðsum.

Stuðningur Andræ við þing í einni málstofu gerði það að verkum að hann var gerður að frambjóðanda vinstriaflanna í þingkosningunum 1849 og komst þegar í forystustöðu þar. 

Hann var endurkjörinn á þing árið 1853, þá fyrir Kaupmannahöfn. Hann lenti þegar í harðri stjórnarandstöðu við Ørsted-stjórnina. Þegar sú stjórn féll 1854 voru þeir Andræ, Scheele og Hall allir taldir vænlegir arftakar, en málamiðlunin varð sú að Peter Georg Bang varð forsætisráðherra, nánast að nafninu til, en félagarnir tóku sæti í stjórninni. Andræ varð fjármálaráðherra og reyndist afar áhrifamikill.

Andræ tók við forsætisráðherraembættinu síðla árs 1856 en lét það af hendi til Hall sjö mánuðum síðar, eftir mikil átök innan stjórnar sem einkum snerust um afstöðuna til Slésvíkurmálsins. Hann sat þó áfram í ríkisstjórninni um hríð sem fjármálaráðherra. Eftir að ráðherradómi lauk sat Andræ lengi á þingi, var löngum talinn til hóps íhaldsmanna en hélt þó alltaf sjálfstæði sínu. Hann lést árið 1893.

Ritverk
 Poul Andræ, Geheimekonferentsraad Carl Georg Andræ – En biografisk Fremstilling med Bidrag til belysning af hans Samtidige, 2. bindi, Lehman & Stages Boghandel, 1909.
 Poul Andræ, Andræ og Fællesforfatningen af 2. Oktober 1855.

Tilvísanir

Forsætisráðherrar Danmerkur
Kvennahreyfing Samfylkingarinnar

Kvennahreyfing Samfylkingarinnar var stofnuð árið 2005. Kvennalistinn var einn af fjórum flokkum sem stóðu að stofnun Samfylkingarinnar árið 1999. Fljótlega fóru konur að tala um að stofna með sér sérstaka hreyfingu og var fyrsta þing Kvennahreyfingar haldið 2001 í Munaðarnesi. og áform um formlega stofnun voru rædd á Landsfundi Samfylkingarinnar 2005. Seinna sama ár var Kvennahreyfingin formlega stofnuð í Hveragerði.  Á stofnfundinn mættu rúmlega hundrað konur sem unnu í tvo daga í málefnahópum við að móta stefnu og starfsreglur fyrir hreyfinguna. Hreyfingin er tengslanet til að efla og virkja konur innan flokksins og til að móta og hafa áhrif á að stefna flokksins sé femínísk, Afnám misréttis í launum, barátta gegn kynferðislegu ofbeldi og fjölgun kvenna hvarvetna þar sem ráðum sé ráðið var forgangsmál.

Formenn Kvennaheyfingar Samfylkingarinnar 

 2005  Bryndís Friðgeirsdóttir 

 2006  Ragnhildur Helgadóttir 

 2007  Steinunn Valdís Óskarsdóttir

 2010  Elfur Logadóttir 

 2012  Hrafnhildur Ragnarsdóttir

 2013  Heiða Björg Hilmisdóttir

 2016  Steinunn Ýr Einarsdóttir 

 2018  Sigrún Skaftadóttir 

 2020  Steinunn Ýr Einarsdóttir

 2022 Hildur Rós Guðbjargardóttir

Tilvísanir 

Stofnað 2005
Samfylkingin
Íslensk kvennasamtök
Söguleg efnishyggja

Söguleg efnishyggja er söguskoðun marxismans og er angi eða undirtegund af díalektískri efnishyggju, lífsskoðun marxismans. Meginatriði sögulegrar efnishyggju er að framvinda sögunnar skýrist af framþróun í framleiðsluháttum, þ.e. þeim aðferðum (vinnu, tækni og skipulagi) sem fólk notar til að vinna náttúruauðlindir og nýta afurðir þeirra. Söguskoðunin skiptir mannkynssögunni í nokkur stig eftir þessu:

1. Frumkommúnismi
Þjóðfélagsstig frum-kommúnismans einkennist af því að samfélagið lifir mest á veiðum/söfnun eða sjálfsþurftarbúskap, skiptist yfirleitt í frekar litlar einingar á borð við stórfjölskyldu, þessar einingar arðræna ekki hver aðra og einkaeignarréttur á auðlindum eða framleiðslutækjum fyrirfinnst ekki.

2. Samfélag þrælaveldis
Á þjóðfélagsstigi þrælaveldis er akuryrkja orðin undirstaða framleiðslunnar, þrælar vinna stóran hluta erfiðisvinnunnar og eru eign húsbænda. Landið sjálft og auðlindir þess og afurðir eru að miklu leyti komin í einhvers konar einkaeign. Vegna þess að einkaeign er orðin mikilvæg, er farið að skipta máli að erfingjar séu skilgetnir, og þess vegna verður hjónabandið til á þessu þróunarstigi, til að formfesta einkarétt tiltekins karls á tiltekinni konu, svo hann geti vitað að börn hennar séu börn hans. Þar sem vaxandi einkaeign þýðir samþjöppun bæði auðs og valda, verður ríkisvaldið líka til á þessu þróunarstigi, til að setja niður innbyrðis átök í samfélaginu eða milli samfélaga, með valdi.

3. Lénsskipulag
Það sem einkennir lénsskipulagið er bændaánauð, þar sem bændur eru ekki beinlínis eign húsbænda, heldur tilheyra þeir landinu sem þeir búa á, sem aftur lýtur yfirráðum aðalsmanns. Aðalsmaðurinn, lénsherrann, tekur afgjöld af bændunum í formi afurða eða vinnu og nýtur líka ýmissa forréttinda eða fríðinda, t.d. tollheimtu eða skattfrelsis.

4. Kapítalismi
Kapítalismi eða auðvaldsskipulag einkennis af því að auðlindir og framleiðslutæki eru almennt í einkaeign, en vinnandi fólk á með sig sjálft, er frjálst og ber sjálft ábyrgð á framfærslu sinni. Það vinnur flest við að framleiða vörur með framleiðslutækjum sem aðrir eiga, og fær borgað minna en sem nemur verðmætunum sem það framleiðir.

5. Sósíalismi
Í samfélagi sósíalismans hefur vinnandi fólk tekið yfirráð yfir framleiðslutækjunum í sínar hendur og skipuleggur bæði framleiðslu og skiptingu afurðanna eftir sínum eigin hagsmunum. Ríkisvald sósíalismans er notað bæði til þess, og til að halda gömlu valdastéttinni í skefjum meðan stéttarandstæður eru að hverfa. Fyrst þegar þær eru horfnar og skipulag framleiðslu og neyslu hefur tryggt allsnægtir, jöfnuð, réttlæti og frið, rennur upp sjötta þjóðfélagsskeiðið:

6. Hinn þróaði kommúnismi
Á þjóðfélagsskeiði kommúnismans eru stéttaandstæður til lykta leiddar og búið að afgreiða stærstu vandamál mannkyns: Skort og misskiptingu. Þá er ekki lengur þörf fyrir ríkisvald til að setja deilur niður með valdi, svo það er lagt niður eða fjarar út.

Marxismi
Söguskoðun
Áfram stelpur

Áfram stelpur er plata sem kom út á kvennaárinu 1975. 
Inn á plötuna sungu Sigrún Björnsdóttir, Bríet Héðinsdóttir, Kristín Á Ólafsdóttir, Steinunn Jóhannesdóttir, Guðrún Alfreðsdóttir, Anna Kristín Arngrímsdóttir, Margrét Helga Jóhannsdóttir.  Umslagðið gerði Sigrún Eldjárn.

Tilvísanir

Kvenréttindi á Íslandi
Inuit Ataqatigiit

Inuit Ataqatigiit (íslenska: Samfélag fólksins), oft skammstafað IA, er vinstrisinnaður stjórnmálaflokkur sem berst fyrir sjálfstæði Grænlands. Hann var stofnaður sem laustengd stjórnmálahreyfing árið 1976, en varð að formlegum stjórnmálaflokki tveimur árum síðar. Auk þess að berjast fyrir pólitísku sjálfstæði, leggur flokkurinn áherslu á umhverfisvernd. Formaður IA er Múte B. Egede og fulltrúi flokksins á danska þinginu er Aaja Chemnitz Larsen.

Saga og stefna
Inuit Ataqatigiit var stofnað í róttæknibylgju ungs fólks á áttunda áratugnum og hefur alla tíð verið staðsett lengst til vinstri á hinu pólitíska litrófi grænlenskra stjórnmála. Í fyrstu kosningum sínum til grænlenska þingsins árið 1979 hlaut flokkurinn innan við 5% atkvæða og engan fulltrúa. Á níunda áratugnum óx flokkurinn jafnt og þétt og naut þess líklega að flokksmenn voru áberandi í þjóðaratkvæðagreiðslunni árið 1982 þar sem Grænlendingar ákváðu að segja skilið við Efnahagsbandalag Evrópu.

Frá 1991 til 2005 fékk flokkurinn á bilinu 19-25% í kosningum og árið 2001 fékk IA í fyrsta sinn annan af tveimur fulltrúum Grænlands á danska þinginu. Eftir kosningarnar 2002 mynduðu IA og Siumut saman ríkisstjórn og eftir kosningarnar 2005 bættist þriðji flokkurinn, Atassut, við stjórnina. Upp úr samstarfinu slitnaði árið 2007 þegar IA sagði sig úr stjórninni vegna deilna um sjávarútvegsmál. Í kosningunum tveimur árum síðar vann IA sinn mesta sigur í sögunni, fékk 43,7% atkvæða og 14 af 31 þingsæti. Leiddi IA ríkisstjórnina það kjörtímabil með stuðningi smáflokka.

Ekki tókst að fylgja þessum árangri eftir í næstu kosningum, 2013, 2014 og 2018. Jafnaðarmannaflokkurinn Siumut hefur leitt ríkisstjórnir eftir allar þessar kosningar en IA ýmist komið að samsteypustjórnum eða verið stærsti stjórnarandstöðuflokkurinn. Í þingkosningum 6. apríl 2021 vann flokkurinn mikinn sigur, náði sínum næstbesta árangri í sögunni, 37,4% og hlaut 12 af 31 þingmanni á grænlenska þinginu og myndaði í kjölfarið ríkisstjórn.

Í fimm af síðustu sex kosningum (2001-2019) hefur IA fengið flest atkvæði í kosningunum til danska þingsins.

Stjórn (janúar 2017) 

 Sara Olsvig,  formaður
 Aqqaluaq B. Egede, pólitískur varaformaður
 Múte B. Egede, skipulags varaformaður
 Mille S. Pedersen,  fjármál
 Agathe Fontain, ritari
 Ane Hansen
 Asii Chemnitz Narup
 Bendt B. Kristiansen
 Kelly Berthelsen
 Avaaraq Olsen
 Iddimanngiiu Bianco
 Storch Lund

Tilvísanir

Grænlenskir stjórnmálaflokkar
Forsetakosningar í Bandaríkjunum 1992

Forsetakosningar í Bandaríkjunum 1992 fóru fram þriðjudaginn 3. nóvember 1992. Bill Clinton, fyrrverandi fylkisstjóri Arkansas, og Al Gore, öldungadeildarþingmaður fyrir Tennessee, unnu sigur á George H. W. Bush sitjandi forseta og Dan Quayle sitjandi varaforseta.

Niðurstöður

Sjá einnig
 Kosningar í Bandaríkjunum 1992

Tilvísanir 

 
Kosningar í Bandaríkjunum 1992
1992
Forsetakosningar í Bandaríkjunum 1988

Forsetakosningar í Bandaríkjunum 1992 fóru fram þriðjudaginn 8. nóvember 1988. George H. W. Bush, sitjandi varaforseti, og Dan Quayle, öldungadeildarþingmaður fyrir Indiana, unnu sigur á Michael Dukakis, fylkisstjóra Massachusetts, og Lloyd Bentsen, öldungadeildarþingmanni fyrir Texas.

Niðurstöður

Sjá einnig
 Kosningar í Bandaríkjunum 1988

Tilvísanir 

 
Kosningar í Bandaríkjunum 1988
1988
Kosningar í Bandaríkjunum 1988

Kosningar í Bandaríkjunum fóru fram þann 8. nóvember árið 1988.
 Forsetakosningar í Bandaríkjunum 1988
 Öldungadeildarkosningar í Bandaríkjunum 1988
 Fulltrúadeildarkosningar í Bandaríkjunum 1988
 Fylkisstjórakosningar í Bandaríkjunum 1988

 
1988
1988
Kosningar í Bandaríkjunum 1984

Kosningar í Bandaríkjunum fóru fram þann 6. nóvember árið 1984.
 Forsetakosningar í Bandaríkjunum 1984
 Öldungadeildarkosningar í Bandaríkjunum 1984
 Fulltrúadeildarkosningar í Bandaríkjunum 1984
 Fylkisstjórakosningar í Bandaríkjunum 1984

 
1984
1984
Kosningar í Bandaríkjunum 1980

Kosningar í Bandaríkjunum fóru fram þann 4. nóvember árið 1980.
 Forsetakosningar í Bandaríkjunum 1980
 Öldungadeildarkosningar í Bandaríkjunum 1980
 Fulltrúadeildarkosningar í Bandaríkjunum 1980
 Fylkisstjórakosningar í Bandaríkjunum 1980

 
1980
1980
Alþýðuleikhúsið

Alþýðuleikhúsið var íslenskur leikhópur sem skilgreindi sig sem „gagnrýnið, framsækið leikhús“, en þau vildu fjalla um borgaralegan samtíðarveruleikann á listrænan hátt og vekja umræðu um þjóðfélagsmál. Þau vöktu þó  ekki síður athygli fyrir óvenju leikræna framsetningu, kröftuga og agaða stílfærslu, en félagslegan boðskap.

Alþýðuleikhúsið stofnað 
Alþýðuleikhúsið var stofnað á Akureyri 4. júlí 1975. Leikararnir Þórhildur Þorleifsdóttir, Arnar Jónsson og Þráinn Karlsson höfðu sagt upp stöðum sínum við Leikhúsið á Akureyri og voru kjarninn í þeim hóp sem stóð að stofnun leikhússins, en einnig má nefna Þráinn Bertelsson, Böðvar Guðmundsson, Kristínu Á Ólafsdóttur og Jón Hlöðver Áskelsson. Markmið leikhússins var að flytja leiklistarunnendum um allt land með einhverjum hætti efni sem vekti þau til umhugsunar og hvetja til umræðu um þjóðfélagsmál. Skipulag leikhússins var nýstárlegt og var grunnhugmyndin sú að sjálfstæðir hópar gætu myndast innan þess, eftir áhugamálum félaganna, og sótt fjármagn í sameiginlegan sjóð. Ákvarðanir voru teknar á aðalfundum og varð stjórn að hlíta ákvörðunum þeirra.

Starfsemi 
Alþýðuleikhúsið frumsýndi fyrstu sýningu sína, Krummagull eftir Böðvar Guðmundsson á Neskaupstað 28. mars 1976. Síðan var lagt af stað í leikför um landið og sýnt alls 62 sinnum á 44 stöðum. Leikritið var tekið upp fyrir sjónvarp í Dramatiska Institutet í Stokkhólmi, þar sem einn af stofnendum leikhússins, Þráinn Bertelsson, var við nám í kvikmyndaleikstjórn. Haustið 1976 var Skollaleikur Böðvars Guðmundssonar frumsýndur á Borgarfirði eystra og síðan á ýmsum stöðum á landinu. Haustið 1977 var farið með hann í leikför til Skandinavíu. Alls urðu sýningar á leiknum um hundrað og var hann síðast tekinn upp í sjónvarpi vorið 1978. Leikstjóri beggja sýninganna var Þórhildur Þorleifsdóttir.

Fyrstu árin var mest sýnt í Lindarbæ, en árið 1981 fékk leikhúsið inni í Hafnarbíói, sem stóð neðst við Barónsstíg, en þau sýndu einnig á Kjarvalsstöðum, í Þýska bókasafninu, Ásmundarsal, Hlaðvarpanum, Gamla bíói, Iðnó, Tjarnarbíói, Hafnarhúsinu og víðar.

Tilvísanir

Leikhús á Íslandi
Íslensk leikfélög
Strútsfoss

Strútsfoss er í Villingadal sem er inn af Suðurdal í Fljótsdal 

Fossinn er tvískiptur, neðri fossinn er um 100 metra hár og efri fossinn um 20 metrar. Neðan við fossinn rennur Strútsá í Strútsgili. Talið er að fossinn dragi nafn sitt af strýtulaga klettadröngum í gilinu. Strútsgil er samansett af basalthrauni, setlögum og má þar finna mikið af rauðum og gulbrúnum millilögum.

Gönguleiðin 
Gengið er frá bílastæði í landi Sturluflatar, innstabæ í Suðurdal í Fljótsdal. Fossinn sést ekki vel fyrr en komið er býsna langt inn Villingadal. Hægt er að komast alveg upp að fossinum þegar að lítið vatn er í Strútsánni síðsumars. Þá þarf að vaða ánna nokkrum sinnum sem getur verið varhugavert. Einnig er hægt að ganga upp á brúnir norðan við fossinn. 

Gönguleiðin er um 8,5 kílómetrar og 229 metra hækkun. Hún er nokkuð auðveld, fremur aflíðandi og greinileg.

Tilvísanir
Fossar á Íslandi
Fljótsdalur
Snæfellsskáli

Snæfellsskáli stendur við norðanvert Snæfell, skálinn var reistur af Ferðafélagi Fljótsdalshéraðs í ágúst 1970 

GPS staðsetning skálans er 64.48.250 N / 15.38.600 V

Skálinn er staðsettur á við rætur Snæfells á vegi F909 sem nær alla leið inn að Brúarjökli

Skálinn er í dag í eigu Vatnajökulsþjóðgarðs og er aðsetur landvarða. Þeir taka  á móti gestum sem sækja svæðið heim og veita upplýsingar um svæðið yfir sumartímann.

Svefnpokagisting er í skálanum fyrir um 45 manns. Gistingin skiptist í tvö herbergi sem búin eru kojum (Söngstofu og Tókastofu) einnig er hægt að gista í flatsæng á loftinu fyrir ofan eldhúsið sem kallast Þokuloft. Skálinn er búinn eldhúsi og matsal sem að sem að tekur um 30 manns í sæti.

Skálinn er hitaður upp með olíueldavél á sumrin og er rennandi vatn í skálanum ásamt salernum og sturtum í þar til gerðu húsi suðaustan við hann. Á veturna er skálinn hitaður með timbur kamínu  og er þurrsalerni við í salernishúsi fyrir vetrarferðamenn en ekkert rennandi vatn er á svæðinu yfir vetrar tímann.

Tjaldsvæði er staðsett rétt við Snæfellsskála. 

Landverðir Vatnajökulsþjóðgarðs hafa aðsetur í Snæfellsskála yfir sumartímann og taka á móti gestum þar, þeir veita einnig upplýsingar um svæðið og ástand á gönguleiðum og slóðum.

Myndir

Tilvísanir
Tengiliðaupplýsingar fyrir skálann: Hægt er að nálgast frekari upplýsingar (yfir sumartímann) hjá landvörðum í síma 842 4367 eða snæfellsstofa@vjp.is
Tóvinnuskólinn á Svalbarði

Tóvinnuskólinn á Svalbarði við Eyjafjörð var skóli sem Halldóra Bjarnadóttir stofnaði árið 1946 og starfaði til 1955. Halldóra kenndi við skólann frá stofnun og þar til hún varð 82 ára. Einnig kenndi Rannveig H. Líndal við skólann. Tóvinnuskólinn var á einkaheimili og ekki húsnæði til að taka nema nokkra nemendur í einu. Hvert námskeið var sex mánuði  og var kennd tóvinna og vefnaður. Skólinn átti spunavél og prjónavél.

Heimildir 
 Íslensk ull, tóvinnuskólinn á Svalbarði, Halldóra Bjarnadóttir (útvarpserindi) 28. maí 1952

stofnað 1946
Lagt niður 1955
Eyjafjörður
Rannveig H. Líndal

Rannveig Hansdóttir Líndal  (29. janúar 1883 - 15. júlí 1955) frá Lækjarmóti í Víðidal var kennari við húsmæðraskóla bæði á Blönduósi og á Staðafelli. Hún var barnakennari á Grænlandi 1921-1923 og hélt þá dagbók um dvöl sína. Hún var í fimm ár umferðakennari í verklegum fræðum á Norðurlandi. Hún var kennari við Tóvinnuskólann á Svalbarði og forstöðukona skólans síðustu níu ár ævi sinnar.

Heimild
 Þar sem firðir og jöklar mætast
Fólk fætt árið 1883
Fólk dáið árið 1955
Íslenskar konur
Íslenskir kennarar
Halldórsstaðir í Laxárdal

Halldórsstaðir í Laxárdal eru eyðibýli í Suður Þingeyjarsýslu á Norðurlandi. Á jörðinni er uppgert hús sem Magnús Þórarinsson byggði árið 1893  en hann hafði keypt aflagða kirkju í Múla árið 1889 og flutt timbrið á Halldórsstaði. Tvær íbúðir eru í húsinu sem samanstendur af tveimur hæðum, kjallara og háalofti. Í húsinu bjuggu tvær fjölskyldur, Magnús og kona hans Guðrún Bjarnhéðinsdóttir, systir Bríetar Bjarnhéðinsdóttur , Páll Þórarinsson bróðir Magnúsar, kona hans Elísabet „Lissý“ Grant söngkona. Af Magnúsi tóku dóttir hans, Bergþóra Magnúsdóttir maður hennar Hallgrímur Þorbergsson, við þeirra hlut jarðarinnar. Eftir andlát Lissýar, 1963, voru synir þeirra Páls, Þór og William á jörðinni þar til hún fór í eyði við andlát Williams 1980.

Halldórsstaðir eru miðsvæðis í Laxárdal. Magnús byggði fyrstu tóvinnuvélina og fólk kom þangað með ull. Lissý var söngkona sem söng fyrir héraðsbúa. {
  "type": "FeatureCollection",
  "features": [
    {
      "type": "Feature",
      "properties": {},
      "geometry": {
        "type": "Point",
        "coordinates": [
          -17.270247470587496,
          65.74577688620734
        ]
      }
    }
  ]
}

Tenglar 
 Dagur - 135. tölublað (21.07.1993)
  Halldórsstaðir
 Lizzie Þórarinsson (minningar Tíminn, 4. apríl 1962)
Dacrydium comosum

Dacrydium comosum er sígrænn runni (um 2 til 4m hár) frá Vestur-Malasíu.

Tilvísanir 

Gagnviðarætt
Dacrydium ericoides

Dacrydium ericoides er sígrænt tré (um 10 til 17m hátt) frá Borneó.

Tilvísanir 

Gagnviðarætt
Anna Bretaprinsessa

Anna, konunglega prinsessan (f. 15. ágúst 1950) er annað barn og eina dóttir Elísabetar 2. Bretadrottningar og Filippusar prins, hertogans af Edinborg. Hún er sú 15. í erfðaröðinni að bresku krúnunni og hefur borið titilinn konungleg prinsessa frá árinu 1987.

Anna fæddist í Clarence-húsi í London, gekk í Benenden-skóla og hóf störf í þágu krúnunnar á fullorðinsaldri. Hún varð kunn hestakona og vann ein gullverðlaun í Evrópumeistarakeppinni árið 1971 og tvenn silfurverðlaun árið 1975. Árið 1976 varð hún fyrsti meðlimur bresku konungsfjölskyldunnar til að keppa á Ólympíuleikum.

Konunglega prinsessan gegnir opinberum skyldum í þágu drottningarinnar. Hún er verndari rúmlega 300 félagasamtaka. Líknarstörf hennar snúast um íþróttir, vísindi, fólk með fötlun og heilbrigðismál í þróunarlöndum. Anna hefur starfað í tengslum við Barnaheill í rúm 50 ár og var tilnefnd til friðarverðlauna Nóbels árið 1990 fyrir störf sín með samtökunum.

Árið 1973 giftist Anna höfuðsmanninum Mark Phillips en þau slitu samvist árið 1989 og hlutu lögskilnað árið 1992. Hjónin eignuðust tvö börn, Zöru og Peter Phillips, og fimm barnabörn. Aðeins fáum mánuðum eftir skilnaðinn giftist Anna yfirforingjanum (nú varaflotaforingjanum) Sir Timothy Laurence, sem hún hafði kynnst á meðan hann var hesthússtjóri móður hennar frá 1986 til 1989.

Tilvísanir

Breskar prinsessur
Breskir flotaforingjar
Breskir hestamenn
Windsor-ætt
Dacrydium gibbsiae

Dacrydium gibbsiae er sígrænt tré (um 2 til 12m hátt) frá Borneó. Það þolir hátt hlutfall eitraðra málma í jarðvegi.

Tilvísanir 

Gagnviðarætt
Dacrydium gracile

Dacrydium gracile er sígrænt tré (um 7 til 30m hátt) frá Borneó.

Tilvísanir 

Gagnviðarætt
Dacrydium guillauminii

Dacrydium guillauminii er sígrænn runni (um 2m hár) frá Nýju-Kaledóníu.

Tilvísanir 

Gagnviðarætt
Dacrydium lycopodioides

Dacrydium lycopodioides er sígrænt tré (að 25m hátt) frá Nýju-Kaledóníu.

Tilvísanir 

Gagnviðarætt